#### E L Ő T E R J E S Z T É S

### Szombathely Megyei Jogú Város Közgyűlésének

### Bűnmegelőzési, Közbiztonsági és Közrendvédelmi Bizottságának

### 2020. október 26-i ülésére

**Tájékoztatás a helyi köztisztasági programról és pályázat benyújtási lehetőségről**

I. A „Vigyázzunk Együtt Szombathelyre!” elnevezésű köztisztasági program részeként a Közgyűlés 2020. júniusi ülésén a 147/2020.(VI.25.) Kgy. számú határozatával egyetértett azzal, hogy a 14 egyéni választókerületi képviselő szervezzen ez évben önkéntes szemétszedési akciót a körzetében, melynek részleteit egyeztesse a Polgármesteri Hivatallal.

Minden érintett képviselő vállalta ennek megszervezését a választókerületében, 9 fő már le is bonyolította a szemétszedési akciót. 5 fő önkormányzati képviselő akciójának tervezett időpontja még nem áll Hivatalunk rendelkezésére. A szemétszedések során jelentős mennyiségű hulladékot gyűjtöttek össze az önkéntesek, mellyel a köztisztasági program létjogosultsága és szükségessége bizonyított, így a jövő években is megszervezésre kerülnek az akciók. A képviselői szemétszedési akcióhoz csatlakozott a Fogyatékkal Élőket és Hajléktalanokat Ellátó Közhasznú Nonprofit Kft., illetve 2 iskola is kezdeményezett szemétszedést az iskola ökológiai témahetének keretében. Az akció keretében az önkormányzat biztosítja a szükséges zsákokat és kesztyűket, a SZOMHULL Nonprofit Kft. pedig gondoskodik az összegyűjtött hulladékok elszállításáról.

Fenti határozatával a Közgyűlés egyetértett azzal is, hogy szükség szerint évente megrendezésre kerüljön a „Városi nagytakarítás”. A kezdeményezéssel kapcsolatos javaslat 2021. január hónapra kerül kidolgozásra.

SZMJV Önkormányzata 2020. augusztus 5. napjára egyeztetésre hívta a szombathelyi nagykereskedelmi egységek vezetőit a tulajdonukban és kezelésükben lévő területetek takarításának, tisztántartásának fejlesztése tárgyában. Az egyeztetés pozitív hangulatú volt, ezért az ügyben kibővített körben további egyeztetések várhatók, illetve a gyorséttermek felkeresésére is sor kerül.

A Közgyűlés ugyanezen határozatával egyetértett azzal, hogy kidolgozásra kerüljön a „Fogadj örökbe egy parkot” program. Az érintett civil szervezetek részvételével megtartott helyszíni bejárásokon egyeztetés történt az adott parkban végezhető, illetve vállalt feladatokról, melyek az alábbiak:

* lehullott és száraz ágak összeszedése
* falevelek gereblyézése
* szegélyek, sétányok gyommentesítése
* szemét összeszedése
* sövény alatti szemét, lomb összeszedése
* ütéscsillapítók fellazítása, gereblyézése
* homokozó felásása
* kerítésjavítás
* kerítésre felfutott növényzet eltávolítása
* szükség esetén padok lemosása, festése
* sarjhajtások, oldalhajtások lemetszése
* cserjesáv visszametszése szükség szerint.

6 civil szervezet összesen 8 helyszín örökbefogadására jelentkezett, elszántságuk jeleként már a jelen őszi időszakban elvégzik azokat a munkákat, melyekkel szebbé és rendezettebbé tehetik a parkjainkat. A 6 civil szervezet közül 3 már elvégezte az első parkrendezést, mely összesen 4 helyszínt érintett, 1 civil szervezet gondozásra vállat 2 parkjában folyamatos jelleggel végzi el a szükséges feladatokat, továbbá 1 civil szervezet a feladatvégzésének tervezett időpontjáról tájékoztatta Hivatalunkat, végül 1 szervezet egyelőre konkrét nap megadása nélkül, az elkövetkezendő hetekben szervezi meg az első tevékenységüket. Az örökbefogadásról szóló megállapodások kidolgozása folyamatban van, a megállapodások megkötésére a tapasztalatok ismeretében 2021. első negyedévében kerül sor. A civil szervezetek körében tapasztalt pozitív visszhang alapján elmondhatjuk, hogy sikeresnek bizonyult az akció meghirdetése, így a megkeresettek körét bővíteni tervezzük a vállalatokkal is. Tervezetten 2021. február hónapban felhívással fordulunk feléjük, melyben a parkok mellett játszóterek örökbefogadását is felkínáljuk. A program keretében az önkormányzat biztosítja a szükséges zsákokat és kesztyűket, a SZOMPARK Kft. pedig az eszközöket adja használatra a szervezeteknek az adott napra, illetve gondoskodik az összegyűjtött falevelek és hulladékok elszállításáról.

A Polgármesteri Hivatal példát szeretne mutatni a kezdeményezésben, így tervezetten a Tóth István parknak a hulladéktól való folyamatos megtisztítása és az egyéb karbantartási munkák osztályonként kerülnek elvégzésre.

Az örökbefogadó civil szervezetek, valamint a későbbiekben csatlakozó gazdálkodó szervezetek vállalásának elismeréseként az örökbefogadás tényét közzétevő A/4 méretű táblák kerülnek kihelyezésre az örökbefogadással érintett helyszíneken. A táblák grafikai terve jóváhagyásra került, feliratozásuk a 33/2020. (IX.21.) BKKB számú határozatban foglaltak figyelembevételével fehér alapon fekete betűkkel készül a 2021. évben a folyamatos aktivitást mutató civil szervezetek nevének feltüntetésével (1. melléklet). Az örökbefogadási táblák legyártatási és kihelyezési költségét a 2021. évi költségvetésbe be kell tervezni.

Parkerdei hulladék elhelyezés tárgyában a Közgyűlés 2020. júniusi ülésén a 147/2020.(VI.25.) Kgy. számú határozatának részeként kinyilatkozta, hogy elkötelezett az illegális hulladékelhelyezés visszaszorítása iránt, továbbá egyetértett azzal, hogy a Parkerdő területén tapasztalt problémák visszaszorítása érdekében kerüljön sor az érintett lakosság megkeresésére, információs táblák kihelyezésére, sajtó és elektronikus média útján a hulladéktól való legális megválási lehetőségekről szóló folyamatos tájékoztatásra, továbbá fokozott ellenőrzésre. A parkerdei illegális hulladéklerakás tiltását, a jogkövetkezmények ismertetését tartalmazó 1-1 db információs tábla kihelyezése a 33/2020. (IX.21.) BKKB számú határozatban foglaltak figyelembevételével 2020. október 12-én megtörtént a Jégpince út – Falunagy utca kereszteződésénél lévő 0949/2 hrsz-ú önkormányzati tulajdonú ingatlanra, valamint az Erdei Iskola útnak (0937 hrsz.) a Messer Hungarogáz Kft. telephelyéhez közeli részére (2. melléklet). A Körmendi úti hulladékudvar és az Erdei Iskola úti hulladéklerakó működési rendjéről, nyitvatartásáról és a hulladéktípusok lerakási díjáról szóló sajtóközlemény folyamatosan elérhető a városi honlapon.

A Szombathelyi Erdészeti Zrt. az Erdei Iskola úti lerakó bejáratának közelében szeptemberben sorompóval zárta le a kezelésében lévő 0904 hrsz-ú utat a korábbi hulladéklerakási gócpont megszüntetése érdekében. A fizikai akadály eredményesnek bizonyult, az ún. „viharsarokban” az illegális hulladéklerakás megszűnt.

Kísérleti és átmeneti jelleggel a SZOVA NZrt-től és a Szomhull Nonprofit Kft-től 2 db 5 m3-es, zárható gyűjtőkonténer kihelyezését és azok ürítését rendeltük meg a 0935 hrsz-ú és a 0858 hrsz-ú önkormányzati külterületi közutak kereszteződésébe (a Parkerdei út körforgalom utáni útcsatlakozásához, a Mező utca és Jégpince út kereszteződésébe). Sajnálatos tapasztalat, hogy a konténerekbe a háztartási kommunális hulladékon kívül veszélyes és lim-lom hulladékot is elhelyeztek, valamint azok környékét elektronikai hulladékkal borították. Az illegális hulladéklerakás újabb gócpontjává vált ezen helyszín, ezért indokoltnak tartjuk kamera kihelyezését ezen helyszínre a Közterület-felügyelet megfigyelő rendszerébe integráltan.

A 89/2020. (VI.9.) Pm. számú határozatban jóváhagyásra került a Szombathelyi Erdészeti Zrt. tulajdonában lévő 7 db Bosch NBN-733V-P IP boksz kamera átadása Szombathely Megyei Jogú Város Polgármesteri Hivatala részére.

A közterület-felügyeletről szóló 1999. évi LXIII. törvény 7. § (3) bekezdése alapján a közterület-felügyelet javaslatára jóváhagytam az alábbi terület képfelvevővel történő megfigyelését: a Jégpince utca – Középhegyi utca – Erdei Iskola utca – Szombathely közigazgatási határa által határolt területen található közterületek. Ezen a területen 10 db tettenérés történt, az érintett közterületeken továbbra is indokoltnak tartjuk a kamerákkal történő megfigyelést.

Az illegális hulladéklerakások számának csökkentése érdekében a végső cél az összes ingatlanhasználó bevonása a hulladékgazdálkodási közszolgáltatás rendszerébe. A SZOMHULL Nonprofit Kft. (a SZOVA NZrt. bevonásával) folyamatszabályozási alternatívákat dolgozott ki (3. melléklet). A javasolt megoldások közül a „Házhoz menő gyűjtés” szcenárió részletesen kidolgozására kértük fel a SZOVA NZrt-t.

SZMJV Önkormányzata a hulladékszállítási közszolgáltatás kiterjesztését tervezi a Parkerdő területén lévő ingatlanok tekintetében is, elsősorban hulladékgyűjtő edények használatával és ürítésével. Ennek megfelelően felkértük az NZrt-t, hogy mérje fel, melyik utcák, területek megközelítése nem lehetséges hulladékgyűjtő autóval, hol nem lehetséges a házhoz menő hulladékgyűjtés. Amennyiben vannak ilyen területek, javaslatot kértünk a „hulladékgyűjtő szigetek kialakítására”, vagy „konténeres gyűjtésre” a megvalósíthatóságot szem előtt tartva, a felmerülő költségek feltüntetésével, a költségvetés tervezhetőségének érdekében.

2021. január 1-től tilos az avar és a kerti hulladék égetése. Ennek következtében Szombathely családi házas részein és a kiskertes területeken nagyobb mennyiségű, házilag nem komposztálható zöld hulladék felhalmozódása várható. Fentiek figyelembevételével Szombathely egészére vonatkozóan (a Parkerdő területét is beleszámítva) a zöldhulladék elszállítására vonatkozó koncepció(k) kialakítására is várjuk az NZrt. javaslatait október végi határidővel.

II. A Belügyminisztérium az illegális hulladéklerakók felszámolása érdekében a „Tisztítsuk meg az Országot!” projekt keretében nyilvános pályázati felhívást tett közzé a települési önkormányzatok számára. A környezet megóvása, az egészséges életmód megőrzése, valamint tájvédelmi és tájképvédelmi szempontból is kiemelten fontos az illegális hulladéklerakók okozta talaj-, víz-, és levegőterhelés megszűntetése, illetve tájsebek csökkentése.

A pályázat célja olyan illegális hulladéklerakók felszámolása, melyek kizárólag önkormányzati tulajdonú ingatlanokon és közterületeken helyezkednek el. Pályázati forrásból az illegálisan elhelyezett hulladék összegyűjtésével, elszállításával, a hulladék kezelésével kapcsolatos költségek finanszírozhatóak. A megvalósítás feltétele, hogy az elhagyott vagy jogellenesen elhagyott hulladékkal érintett önkormányzati ingatlan teljes hulladékmentesítését el kell végezni.

A „Tisztítsuk meg az Országot!” elnevezésű felhívás keretében nyújtott támogatás 100%-ban vissza nem térítendő támogatásnak minősül. A hulladék elszállításának és kezelésének támogatott költsége megyei jogú város esetén legfeljebb 20.000.000,- forint lehet. A pályázó Önkormányzat részéről önerő bevonása nem szükséges. A nyertes pályázati támogatás több önkormányzati tulajdonú ingatlanon, és közterületen fellelhető illegális hulladéklerakó felszámolására is felhasználható. Pályázat benyújtási határideje: 2020. november 5.

Szombathely Megyei Jogú Város Önkormányzata a „Tisztítsuk meg az Országot!” pályázat sikeres elnyerésével példát szeretne mutatni a tudatos környezetvédelem területén és célként tűzi ki az illegális hulladéklerakások számának csökkentését.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2020. október „ ”**

/: **Horváth Soma** :/

**HATÁROZATI JAVASLAT**

**….…./2020. (X.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Tájékoztatás a helyi köztisztasági programról és pályázat benyújtási lehetőségről” szóló előterjesztést és a beszámolót elfogadja.

**Felelős:** Kelemen Krisztián, a Bűnmegelőzési, Közbiztonsági és Közrendvédelmi

Bizottság elnöke

/a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője,

I. pont vonatkozásában még:

Dr. Németh Gábor, a SZOVA NZrt. vezérigazgatója,

Taoufik Roland, a SZOMHULL Nonprofit Kft. ügyvezetője/

**Határidő:** azonnal